
Outsourcing és nearshoring – Magyarország lehetőségei a kiszervezés területén

Jelen dolgozatom témája az outsourcing. A vállalatok különböző funkcióinak kiszervezése napjaink gazdaságának fontos tényezője. A termelés kihelyezése már évtizedekkel ezelőtt megkezdődött, ám az információtechnológia rohamos fejlődésének köszönhetően a 21. században új lendületet kapott. Az outsourcing egy dinamikusan fejlődő iparággá nőtte ki magát alig két évtized alatt.
Abból az alapfeltevésből indultam ki, hogy Magyarország számára nagyon kedvező, ha ilyen vállalatok települnek be. Ezek a befektetések az államnak bevételeket, míg az embereknek újabb munkahelyeket jelentenek. Éppen ezért előnyös lenne az ország számára, ha sikerülne minél több ilyen befektetést vonzani Magyarországra. Ehhez megvizsgáltam, mik azok a fő indítékok, amiért a vállalatok kiszervezik a funkciókat, és hogy a célország kiválasztásánál mik a legfontosabb szempontok. Arra a következtetésre jutottam, hogy nem csak a kiszervezések kezdetén, de még a mai napig is magasan a legfontosabb szempont a költséghatékonyság. A vállalatok a minél olcsóbb célországok felé nyitnak elsősorban. Magyarország olcsónak számít, ha a nyugat-európai vagy amerikai vállalatokat nézzük, viszont vannak nálunk olcsóbban is (például India vagy Kína). Ezért ha versenybe akarunk szállni velük, akkor valami olyan pluszt kell nyújtanunk, amiért a vállalatnak megéri a kicsit magasabb költségek vállalása.
Ezzel párhuzamosan a vállalatok is kezdtek ráébredni, hogy a rendkívül olcsó ázsiai munkaerőnek vannak gyengepontjai, ez pedig a nearshoring felemelkedéséhez vezetett. A kulturális különbségek és a földrajzi távolság hátráltathatják a közös munkát, csökken a hatékonyság, és ennek pénzben mérhető eredménye is van. Erre a problémára nyújt megoldást a nearshoring: a nyugat-európai vagy amerikai vállalatokhoz relatív közeli országokba való kiszervezés, ahol a költségek még mindig alacsonyak, és a központtal való együttműködés is sokkal zökkenőmentesebb.
Úgy gondolom, hogy a kiszervezések folyamata egyre nagyobb méreteket ölt, és minden országnak számolnia kell a hatásaival. A vállalatok racionális alapon hozzák meg a döntéseiket, és a multinacionális vállalatok döntéseinek akkora hatása van a gazdaságra, és az egyes országokra, hogy nem szabad figyelmen kívül hagyni. Meg kell ragadni a lehetőséget, hogy egy fenntartható előnyt kovácsoljunk a jelenlegi helyzetből, viszont nem szabad teljesen alárendelni sem magunkat a vállalatoknak. Ki lehet alakítani azt a nyer-nyer felállást, ahol minden fél profitál a helyzetből.



